USA-ekspert Svein Melby: – Blodig alvor for Norge
– Det er meget alvorlig for Norge dersom det han sa i talen blir gjennomført i praksis. Dette er blodig alvor for Norge. Det blir tøffe tak. Etter 2. verdenskrig har USA bygd opp og deltatt i de internasjonale institusjonene, som NATO. Donald Trump sier rett ut at han bryter med denne tradisjonen. Dette er et dramatisk og historisk brudd, sier Melby til VG. VGs politiske redaktør om talen: Nå blir det mørkt!I innsettelsestalen som fulgte rett etter at han avga presidenteden, fastslo Trump at fra nå av skulle ikke USA ta noen andre hensyn i utenrikspolitikken enn hva som tjener USAs nasjonale interesser. «Amerika først» kunne vært overskriften. – Hva vil en en slik politikk få å si for Norges sikkerhet? – Trump er grunnleggende skeptisk til allianser og institusjoner, som NATO. Han tror ikke på det kollektive samarbeidet. Et lite land som Norge har bygd hele sin forsvars- og sikkerhetspolitikk på at vi skal få hjelp av amerikanerne i en krisesituasjon. Dette vil også påvirke sterkt det bilaterale forholdet Norge har til USA. Og det vil få konsekvenser i forhold til vår store nabo i øst. Les også: Dette er Donald Trumps regjering– Han holdt en valgkamptale i sin innsettelsestale. De som trodde at han ville moderere seg, har tatt feil, sier Melby. Han avsluttet talen med å vise knyttneven. – Husk at det er dette systemet med internasjonale institusjoner som Tyskland ble sydd inn i etter 2. verdenskrig. Blir det han sier gjennomført i praksis, er det slutt på æraen da USA var fastpunktet i utenrikspolitikken. Fra krigen har USA påtatt seg ansvaret også for en rekke oppgaver som man ikke hadde nasjonal interesse i, men som man likevel trodde ville gagne USA i det lange løp. Hele den utenrikspolitiske eliten i USA har ment dette. Trump mener det ikke, sier Melby.– Du høres sjokkert ut? – Nei, til det er det for likt med hva han sa i valgkampen. Men han har utpekt statsråder som har et litt annet syn på dette enn hva han sa i talen. Norges håp ligger i at han hører på dem også, selv om presidenten har mye mer makt i utenrikspolitikken enn i innenrikspolitikken, sier Melby.
USA-ekspert og forsker ved Institutt for forsvarsstudier, Svein Melby, mener Donald Trumps innsettelsestale er en «alvorlig situasjon for Norge».